open-index/open-wikipedia-markdown huggingface dataset:
Sasebo

**Sasebo** (jaapani 佐世保) on linn Jaapanis Nagasaki prefektuuris. Asub Ida-Hiina mere ääres, Nagasakist põhja pool.

1. novembril 2023 oli linnas 233 593 elanikku.

Sasebo muutus oluliseks mereväebaasiks Esimese Hiina-Jaapani sõja ajal.

1902. aastal sai Sasebo linnaõigused ja 2016. aastal sai tuumlinna (中核市 *chūkakushi*) staatuse.

Sasebost on pärit ujuja Satoko Tanaka ja kjirjanik Ryū Murakami.

## Viited

## Välislingid

*Sasebo koduleht
Hugo Rausberg

**Hugo Rausberg** (1. detsember 1923 Tallinn – 16. november 1988 Tallinn) oli eesti kergejõustiklane.

Ta lõpetas 1940. aastal Tallinna Reaalkooli ja 1951. aastal Tallinna Polütehnilise Instituudi. 

Sportimist alustas Rausberg 1937. aastal. 1948. aastal tuli kolmikhüppes NSVL-i meistriks. Tuli 8 korda Eesti meistriks: aastatel 1947–1949 ja 1951 kaugushüppes, 1947–1949 kolmikhüppes, 1947 4 x 100 m teatejooksus. Aastatel 1945–1953 võitis Eesti meistrivõistlustel 6 hõbemedalit. Kuulus Spordiseltsi Kalev. Võistles 17 korda Eesti koondises. 

Ta töötas aastatel 1951–1986 Tallinna Soojuselektrijaamas insenerina ja osakonnajuhatajana.

## Isiklikud rekordid

* Kaugushüpe – 6.75 (1949)

* Kolmikhüpe – 14.47 (1948)

## Isiklikku
Tema poeg on Peep Rausberg.

## Viited
Weißenkirchen in der Wachau

**Weißenkirchen in der Wachau** on vald (*Marktgemeinde*) Austrias Alam-Austria liidumaal Kremsi maaringkonnas.

Siin üle Doonau sõitev parvlaev on huvitav selle poolest, et sellel pole mootorit ega purje: selle jõuallikaks on vastu jõevoolu seatud tüür, mis on ankurdatud jõe kohal oleva kaabli külge. Parvlaev veab reisijaid, jalgrattaid, mootorrattaid ja autosid.


 Weißenkirchen in der Wachau - Zentrum.JPG|Vaade turuplatsilt kihelkonnakirikule
 Rollfähre bei Weißkirchen i.d. Wachau.jpg|Parvlaev Weißenkircheni ja St. Lorenzi vahel enne Weißenkirchenis sildumist
 Weißenkirchen in der Wachau - Pfarrkirche.JPG|Weißenkircheni kihelkonnakirik


## Viited
Dévaványa

**Dévaványa** on linn Ungaris Békési komitaadis Gyomaendrődi kreisis.

## Geograafiline asend
Dévaványa asub Gyomaendrődist umbes 15 km kirdes ja Békéscsabast ligikaudu 41 km põhjas.

## Ajalugu
Küla on esmamainitud 1330. aastate alguses (*Jana*). 1334. aastal on küla mainitud nimega *Vana*. 16. sajandi alguses oli see üks piirkonna märkimisväärsemaid asulaid. 1528. aasta maakaardil oli asula nimi *Wama*. 16. sajandi keskpaigast kuni 17. sajandi lõpuni oli Türgi võimu all. Dévaványaks on küla ürikutes esimest korda nimetatud 1723. aastal. Turulinn oli Dévaványa aastatel 1774–1872. Linnaõigused sai Dévaványa 1. juulil 2000.

## Sõpruslinnad
* Cristuru Secuiesc, Rumeenia

## Viited
Annaberg (Alam-Austria)

**Annaberg** on vald (*Gemeinde*) Austrias Alam-Austria liidumaal Lilienfeldi ringkonnas.

## Ajalugu

2013. aasta septembris toimus külas tulistamine, milles hukkusid pärast salaküti poolt tule avamist kolm politseinikku ja kiirabiautojuht.

## Viited
Šokiteraapia (majandus)

Majandusteaduses on **šokiteraapia** mitmete majanduskorda äkiliselt muutvate sammude üheaegne elluviimine. Šokiteraapiat kasutatakse majanduse liberaliseerimiseks ning see hõlmab hindade liberaliseerimist, erastamist, kaubanduse liberaliseerimist ja stabiliseerimist range rahapoliitika ja eelarvepoliitika abil. Postkommunistlike riikide puhul rakendati seda käsumajanduselt turumajandusele üleminekuks.

## Ülevaade
Šokiteraapia hõlmab üldiselt hinnakontrolli lõpetamist, valitsuse toetuste peatamist, riigile kuuluvate tööstuste erastamist ja rangemat eelarvepoliitikat, nagu kõrgemad maksumäärad ja valitsuse kulutuste vähendamine.  Sisuliselt saab šokiteraapia poliitikat kokku võtta kui hindade liberaliseerimist, millega kaasneb range kokkuhoid. 

Esimene šokiteraapia näide oli Tšiili neoliberaalsed reformid Pinocheti juhtimisel , mis viidi läbi pärast Augusto Pinocheti sõjaväelist riigipööret. Reformid põhinesid liberaalsetel majanduslikel ideedel, mille keskmes oli Chicago ülikool. Seda mõistet kasutatakse ka Boliivia juhtumi puhul. Boliivia võitles hüperinflatsiooniga edukalt 1985. aastal president Victor Paz Estenssoro ja planeerimisminister Gonzalo Sánchez de Lozada juhtimisel, kasutades majandusteadlase Jeffrey Sachsi ideid. 

Majanduslik liberalism muutus populaarseks 1970. aastate alguses ja liberaalset šokiteraapiat hakati üha enam kasutama vastusena majanduskriisidele, näiteks Rahvusvahelise Valuutafondi (IMF) poolt 1997. aasta Aasia finantskriisi ajal.  Šokiteraapia on olnud vastuoluline, selle pooldajad väidavad, et see aitas lõpetada majanduskriise, stabiliseeris majandust ja sillutas teed majanduskasvule, samas kui selle kriitikud, sealhulgas majandusteadlane Joseph Stiglitz, uskusid, et see aitas kriise asjatult süvendada ja tekitas tarbetuid sotsiaalseid kannatusi. 

## Šokiteraapia Eestis
Eesti taasiseseisvumise järel oli Eesti endistest liiduvabariikidest esimene, kes alustas peaminister Mart Laari juhtimisel 1992. aastal šokiteraapiaga. Erastamisel iseloomustas Eestit välisinvestorite, eriti Soome ja Rootsi investorite, laialdane kaasamine. Lühikese aja jooksul mitmekordistus tööpuudus ja tõusis inflatsioon, šokiteraapia ajal suurenes hüppeliselt kuritegevus ja toimusid mitmed poliitilised kriisid. Eesti majandus taastus kriisist suuresti 2000. aastate alguseks.

## Vaata ka
* Mart Laari esimene valitsus

## Viited
Airon-Notre-Dame

**Airon-Notre-Dame** on vald Põhja-Prantsusmaal Pas-de-Calais' departemangus.

Väike küla asub u. 32 km Boulogne-sur-Merist lõunas, tee D143E1 ääres.

## Viited
Päikesetorm

**Päikesetorm** on Päikese pinna häiritud olek, mis võib teatud juhtudel levida üle heliosfääri, mõjutades kogu Päikesesüsteemi, sealhulgas Maad ja selle magnetosfääri. Vahetult toimumise järel põhjustavad päikesetormid kosmoseilma nähtusi ning nende pikaajalised mustrid kujundavad kosmosekliima.

## Liigid
Päikesetormide alla liigituvad:

* Päikese loide, suur plahvatus Päikese atmosfääris, mille põhjustab magnetvälja joonte sassiminek, ristumine või ümberasetumine.
* Krooni massi purse *(CME)*, massiivne plasmapurse Päikesest, mida mõnikord saab seostada päikese loidetega.
* Geomagnetiline torm, Päikeselt vallandunud ainese ja Maa magnetvälja vastastikmõju.
* Päikese osakeste sündmus *(SPE)*, prootoni või energeetilise osakese *(SEP)* torm.

## Viited

## Välislingid
* "Eksperdid: päikesetormide mõju pärast tänapäeval enam muretsema ei pea" ERR Novaator, 14. mai 2024
Virgin Galactic

**Virgin Galactic** on kosmoseturismi arendamisega tegelev erafirma, mille põhieesmärgiks on panna käiku maailma esimene kommertskosmoseliin. Ettevõtte asutas 2004. aastal Suurbritannia ettevõtja Richard Branson.

## Ettevõtte struktuur
Virgin Galacticu peakorter asub Ameerika Ühendriikides California osariigis Tustini linnas. Selle üksused asuvad California osariigis Mojaves, New Mexico osariigis Spaceport America kosmosejaamas, Suurbritannia pealinnas Londonis ja USA-s Washingtonis. Peagi avatakse üksus ka USA Arizona osariigis Phoenixi linnas. 2022. aasta 31. detsembri seisuga oli firmas 1166 töötajat.

## Lennud
Virgin Galacticu esimene kommertskosmoselend toimus 29. juunil 2023 ja selle lennu meeskonda kuulus neli liiget. Lend tituleeriti kui "Galactic 01". 2025. aasta jaanuari seisuga on Virgin Galactic korraldanud seitse kommertskosmoselendu, neist viimane, "Galactic 07", toimus 8. juunil 2024. 

### Virgin Galacticu seni toimunud kommertskosmoselennud

*Galactic 01 – 29. juuni 2023. Lennul osales kolm Itaalia õhujõudude meeskonnaliiget: Walter Villadei, Angelo Landolfi ja Pantaleone Carlucci.
*Galactic 02 – 10. august 2023
*Galactic 03 – 8. september 2023
*Galactic 04 – 6. oktoober 2023
*Galactic 05 – 2. november 2023
*Galactic 06 – 26. jaanuar 2024
*Galactic 07 – 8. juuni 2024

## Viited
Great Smoky Mountainsi rahvuspark

**Great Smoky Mountainsi rahvuspark** (*Great Smoky Mountains National Park*) on Ameerika Ühendriikide rahvuspark, mis asub Põhja-Carolina ja Tennessee osariigis. 

Park ulatub Great Smoky Mountainsi harjajooneni, mis on osa Blue Ridge'i mäestikust, mis on omakorda osa suuremast Apalatšide mäeahelikust. Park sisaldab mõningaid kõrgeimaid mägesid Põhja-Ameerika idaosas, sealhulgas Clingmans Dome, Mount Guyot ja Mount Le Conte. Kahe osariigi vaheline piir kulgeb läbi pargi keskuse kirdest edelasse. Parki läbib Apalatšide rada. Great Smoky Mountainsi rahvuspark oli 2021. aastal 14,1 miljoni külastajaga Ameerika Ühendriikide enimkülastatud rahvuspark.

Rahvuspargis elutseb 200 liiki linde, 66 liiki imetajaid, 50 liiki kalu, 39 liiki roomajaid ja 43 liiki kahepaikseid. Rahvuspargis elab umbes 1500 baribali. Aastal 2001 viidi sinna vapiti. Madalamatel aladel kasvavad peamiselt heitlehised metsad, kõrgemal mägedes on levinud okasmets.

Park hõlmab 2114,15 ruutkilomeetrit ja see on üks suurimaid kaitsealasid Ameerika Ühendriikide idaosas. Peamised pargi sissepääsud asuvad 441. maanteel (*Newfound Gap Road*) ning Gatlinburgi, Townsendi ja Cherokee linnades. Park on rahvusvaheliselt tunnustatud oma mägede, koskede, bioloogilise mitmekesisuse ja metsade poolest. Lisaks on pargis säilinud mitmeid ajaloolisi ehitisi, mis kuulusid piirkonna varajaste Euroopa asunike rajatud asulatesse.

Enne euroopa asunike saabumist elasid selles piirkonnas tšerokiid. Kuni 20. sajandi alguseni oli piirkonna tähtsaim majandusharu metsandus.

Park asutati 1934. aastal kongress ja selle pühitses 1940. aastal ametlikult president Franklin D. Roosevelt. Great Smoky Mountains oli esimene rahvuspark, mille maa- ja muud kulud maksti osaliselt föderaaleelarvest; varasemaid parke rahastati täielikult osariigi või eravahenditest. Park lisati 1983. aastal UNESCO maailmapärandi nimistusse ja 1988. aastal sai see rahvusvaheliseks biosfäärikaitsealaks.

Ameerika Ühendriikide enimkülastatud rahvuspargina on sel suur mõju kohalikule turismile. Pargi turism annab kohalikku majandusse hinnanguliselt 2,5 miljardit dollarit aastas.

Rahvuspargis on üle 1000 km matkaradu.

## Viited
Évinos

**Évinos** (kreeka keeles Εύηνος, ka Φιδάρης *Fidáris*; vanakreeka Λυκόρμας *Lykormas*, Εὔηνος *Euenos*) on jõgi Kreekas. Jõgi on saanud nime müütilise Evenose järgi.

Évinose jõgi saab alguse Píndose mäestikus asuvast Vardoúsia mäest, Korakase ja Axkouri tippude lähedalt. Ta voolab lõuna suunas läbi Aitoolia ja suubub Pátra lahte Galatáse küla lähedal, kunagise Kalydoni linna lähedal. Peamised Évinose lisajõed on Kotsalos, Poriaris, Strepsianorema, Fidakia ja Gidomandriti.

## Loodus
Jõe kuju varieerub, mägisemal alal olev ülemine osa sisaldab lookeid, voolusängi, kuristikke ja terrasse. Jõe keskmisest osast suudmeni on kogunenud setted ning jõge ümbritseb viljakas põllumaa.

Jõeäärne taimestik on mitmekesine. Puudest kasvavad jõe ääres nulg, kastanipuu, seeder, värvitamm, paju ja plaatan. Lilledest kasvab jõe naabruses kannikesi, orhideesid, kellukaid, sarikalisi, liiliaid ja koer-kibuvitsu. Jões elutsevad meriforell, angerjas, särg, konn, nastik ja saarmas.

Suviti vähenevad jõe veevarud märgatavalt ja kuumematel suvedel jõgi kuivab ära, eriti suudme lähedal. Nähtus on süvenenud pärast paisu ehitamist.

## Ajalugu
Évinose on voolanud oma praegust rada pidi vähemalt 2300 aastat. Muutunud on peamiselt vaid suudme ümbrus. Jõe kanalit on 1959. aastal kunstlikult sirgendatud ning 1965. aastast on jõe deltat ulatuslikult rekultiveeritud. 20. sajandi teisest poolest on täheldatud jõevee hulga vähenemist aastakümnete jooksul.

Kuni 20 sajandi lõpuni polnud jõel ühtegi paisu. 1980. aastatest otsiti Ateena suurpiirkonna veevarustussüsteemi lisa, sest Mórnose veehoidla ei katnud linna vajadusi ära. Sajandi lõpus otsustati kaasata veevarustussüsteemi Évinos. 1992. aastal algas Ágios Dimítriose lähedusel Évinose ülemjooksul paisu ehitus, mis valmis 2001. aastal. Samal ajal ehitati 29-kilomeetrine tunnel Évinose ja Mórnose vahele, mille kaudu liigutatakse 1995. aastast alates vett Mórnose veehoidlasse.

## Kultuur
Kreeka mütoloogia kohaselt oli mütoloogilisel ajal jõe nimi Lycoramas. Kohalike seas oli jõgi tuntud ka kui Fidaris (φίδια ehk fídia tähendab kreeka keeles madu), sest ta lookleb nagu liikuv madu. Praeguse nime sai jõgi Aitoolia valitseja Evenose järgi, kes müüdi järgi uputas end jõkke, kui selgus, et ta ei saa kätte tema tütre Marpessa röövinud Idast.

Jõe kohal ja ümbruses asuvad mitmed inimtekkelised mälestised nagu sillad ja veskid nii Bütsantsi ajast kui ka kaasaegsest Kreekast. Üks olulisemaid neist on Artotiva keskaegne sild, mis on suurim ühe kaarega sild Lääne-Kreekas. Sobiva ümbruse tõttu on jõel loodud ainus Kreeka kanuu-kajaki tippsportlastele mõeldud treeningkeskus.


Fail:Εύηνος_ποταμός_-_Αιτωλοακαρνανία.jpg|Évinos (2017)
Fail:Evinos_River,_Greece_-_View_from_the_Bania_bridge.jpg|Évinose jõgi, vaade Bania sillalt (2007)
Fail:Γέφυρα_Μπανιά_0222.jpg|Bania sild (2022)
Fail:Evinos.jpg|Vaade Évinosele Kalydoni akropolist
Fail:Evinos_Scenery_Central_Greece_(193344429).jpeg|Ágios Dimítriose paisu tõttu tekkinud veehoidla Évinosel
Fail:Εύηνος_-_panoramio.jpg|Évinos Ágios Dimítriose paisu juures
Fail:C2.24_Evinosbrücke.jpg|Raudteesild üle Évinose


## Vaata ka

* Evenos
* Evinochóri, jõe järgi nime saanud küla

## Viited
New River Gorge'i rahvuspark

**New River Gorge'i rahvuspark** (*New River Gorge National Park and Preserve*) on Ameerika Ühendriikide rahvuspark, mis asub Lääne-Virginia osariigis Apalatšide mäestikus.

Rahvuspark loodi New Riveri kaitsmiseks. 1978. aastal riikliku jõena asutatud ja 2020. aastal rahvuspargiks ümber nimetatud ala ulatub 85 km Hintonist allavoolu kuni Anstedi lähedal asuva Hawks Nesti looduspargini.

Park on rikas kultuuri- ja loodusajaloo poolest ning pakub rohkelt maalilisi ja vaba aja veetmise võimalusi. New River Gorge'is on väga head võimalused parvematkaks ning see on ka üks populaarsemaid ronimisalasid idarannikul. New River ise algab Põhja-Carolinast, voolates läbi Virginia põhja suunas Lääne-Virginia mägedesse Kanawha jõeni, mis jätkub Ohio jõeni.

## Viited
Pásztó

**Pásztó** on linn Ungaris Nógrádi komitaadis, Pásztó kreisi halduskeskus.

## Geograafiline asend
Pásztó asub Slovakkia piirist 25 km kaugusel, komitaadikeskusest Salgótarjánist ligikaudu 21 km lõunaedelas.

## Ajalugu
Tsistertslased asutasid oma kloostri külasse 1190. aastal. 1298. aastal sai Pásztó laatade pidamise õiguse. Linnaõigused anti Pásztóle 26. aprillil 1407. Pärast Türgi vallutust oli Pásztó sada aastat varemetes. Asulat hakati taastama 1650. aastatel. 1715. aastal ehitati uuesti üles tsistertslaste klooster. Saksa-Rooma keisri ja Austria ertshertsogi Joseph II-e käsul suleti klooster 1787. aastal. 1802. aastal klooster taasavati. Raudteeühenduse sai Pásztó 1867. aastal. 1871. aastal kaotas Pásztó turulinna staatuse. Linnaõigused sai Pásztó tagasi 1. jaanuaril 1984.

## Sõpruslinnad
* Ruffec, Prantsusmaa

## Viited
Gaston Glock

**Gaston Hellmut Glock** (19. juuli 1929 Viin – 27. detsember 2023 Klagenfurt) oli Austria insener ja ettevõtja.

Gaston Glock asutas 1963. aastal ettevõtte Glock Ges.m.b.H., kus ta 1982. aastal töötas välja käsitulirelva Glock.
Hainfeld

**Hainfeld** on linn (*Stadtgemeinde*) Austrias Alam-Austria liidumaal Lilienfeldi ringkonnas.

Hainfeld asub Gölseni jõe ääres Alam-Austria kaguosas. See on suurim linn Gölseni orus (*Gölsental*). Gölseni jõgi saab alguse Hainfeldis, kui ühinevad *Fliedersbach* ja *Ramsaubach* (ka *Innere Gölsen*). Läbi linna kulgeb tee B18 (ka *Hainfelder Straße*). Kõrgeim mägi vallas on *Kirchenberg* (Kirikumägi) (924 m).

## Ajalugu

Vanaajal oli Hainfeldi piirkond Rooma provintsi *[[Noricum]]i* osa. 1280. aastal mainiti Hainfeldi kui *forumit* (turgu), mis näitab teatud tähtsust kohaliku piirkonna jaoks. Keskajal oli turg osa Lilienfeldi kloostri mõisamajandusest. 30. detsembril 1888 ühendas Austria poliitik Victor Adler parteikongressil Hainfeldis mõned Austria-Ungari sotsialistlikud ja töölisliikumised ja ühendused Austria Sotsiaaldemokraatlikuks Töölisparteiks (saksa keeles: *Sozialdemokratische Arbeiterpartei Österreichs, SDAPÖ*). Sealt sai alguse tänane Austria Sotsiaaldemokraatlik Partei. 26. septembril 1928 andis Alam-Austria liidumaavalitsus Hainfeldile linnaõiguse. Pärast Teist maailmasõda oli Hainfeld Wiener Neustadti järel teiseks enim hävitatud Austria linnaks ja osa Nõukogude okupatsioonitsoonist Liitlasvägede okupeeritud Austrias. Ferdinand Benischkest sai esimene sõjajärgne linnapea aastatel 1945–1962.

## Tuntud inimesi

* Chrysostomus Wieser (1664–1747), Lilienfeldi kloostri abt
* Otto Kemptner (1890–1944), augustiinlasest kanoonik
* Arnold Röhrling (1893–1974), helilooja
* Marianne Zoff (1893–1984), näitleja ja ooperilaulja

## Sõpruslinnad

* Issenheim, Haut-Rhini departemang, Prantsusmaa

## Viited
Hohenberg (Alam-Austria)

**Hohenberg** on vald (*Marktgemeinde*) Austrias Alam-Austria liidumaal Lilienfeldi ringkonnas.

Hohenbergist on pärit ja seal elas Weinstabli perekond enne Argentinasse kolimist.

## Viited
Henry Hein

**Henry Hein** (sündinud 23. aprillil 1991 Tallinnas) on eesti ujumistreener.

Ta on õppinud Tallinna Ühisgümnaasiumis (lõpetas 2010) ning Tallinna Ülikooli Terviseteaduste ja Spordi Instituudis (lõpetas 2015).

2013. aastast on ta töötanud treenerina Kalevi Ujumiskoolis. Tema juhendamisel on treeninud või treenivad Eneli Jefimova, Aleksa Merike Gold, Mariangela Boitšuk, Marie Toompuu, Mark Iltšišin, Lars Sebastian Antoniak, Joonas Koppen, Airon Pajula. 

Henry Heina edukaim juhendatav on olnud Eneli Jefimova, kes tuli 2023. aastal esimese Eesti ujujana juunioride maailmameistriks (50 m rinnuliujumises). Samal aastal tuli Jefimova täiskasvanute 100 m rinnuliujumises Euroopa meistriks ja võitis 50 m rinnuliujumises samal EM-il hõbemedali. Ka 2024. aastal tuli Jefimova 100 meetri rinnuliujumises Euroopa meistriks. 

2025. aasta teisel poolel, kui Eneli Jefimova siirdus õppima USA-sse, asus ka Hein end treenerina täiendama välismaal (USA-s, Iirimaal ja Austrias) ning treenib mitme Euroopa riigi juunioride koondise ujujaid Hollandis.

Henry Hein on osalenud treenerina Tōkyō 2020. aasta olümpiamängudel, mis toimusid 2021. aastal, ja 2024. aasta suveolümpiamängudel.

## Tunnustus
* 2023 – aasta treener
* 2024 – aasta treener
* 2025 – aasta treener
* 2026 – Valgetähe V klassi teenetemärk

## Viited

## Välislingid
*
* Treener Henry Hein Eneli Jefimovaga koostööst: mingi hetk oodati, millal me läbi kukume, Delfi Sport, 8. jaanuar 2024
Linnuroni

**Linnuroni** (*Ligula intestinalis*) on kalade, kalatoiduliste lindude ja aerjalaliste parasiit, paeluss.
Günzburg

**Günzburg** on linn Saksamaa Baieri liidumaal, Günzburgi kreisi keskus. Asub Doonau ääres, Günzi suudme juures.

## Viited

## Välislingid
*https://www.guenzburg.de/
Mariangela Boitšuk

**Mariangela Boitšuk** (sündinud 9. oktoobril 2004 Viljandis) on eesti ujuja.

Õpib Jakob Westholmi gümnaasiumis.

Ujumistreeningutega alustas 2012 Sakus. 2015. aastast treenib Kalevi ujumiskoolis Henry Heina juhendamisel.

Mariangela Boitšuki nimel on Eesti rekord 50 m seliliujumises lühiraja basseinis **27,91**, mille ta ujus 20. detsembril 2023 Kohtla-Järvel.

## Viited

## Välislingid
*
Kunstirokk

**Kunstirokk** (inglise keeles *art rock*) on rokkmuusika alamsuund, mis kujutab endast avangardlikku lähenemist rokile või kasutab selle jaoks modernistlikke, eksperimentaalseid või ebaharilikke elemente. Kunstirokk üritab rokkmuusikat edendada meelelahutusest kunstiliseks väljenduseks, lähenedes muusikale eksperimentaalsema ja kontseptuaalsema nurga alt. Kunstirokk leiab sageli mõjutusi žanritest nagu eksperimentaalne muusika, avangardistlik muusika, klassikaline muusika ja džäss.

Kunstiroki muusika loodi kuulamiseks ja mõtisklemiseks selle asemel, et selle järgi tantsida. Seda iseloomustavad elektroonilised efektid ja *[[easy listening]]* stiilist inspireeritud värvingud, mis erinesid märgatavalt varajase rokkmuusika jõulistest rütmidest. Nimetust "kunstirokk" või "*art rock*" kasutatakse sageli progressiivse roki sünonüümina, kuigi viimast iseloomustavad rohkem klassikaliselt treenitud pillimängimine ja sümfoonilised tekstuurid.

Žanr jõudis populaarsuse tippu 1970. aastate alguses tänu Briti artistidele. Kunstiroki muusika ning sellega seotud etteastete teatraaisus äratas huvi kunstiliste kalduvustega noorte hulgas, nimelt selle virtuoossuse ning muusikalise ja lüürilise keerukuse tõttu. Kunstiroki hiilgeaja alguseks peetakse 1966.-67. aastaid ning selle lõpuks punkroki sündi 1970. aastate keskpaigas. Pärast seda imbus žanr teiste populaarsete muusikažanride sisse 1970.–1990. aastail.

Kunstiroki näideteks peetakse ansamblit Beach Boys Brian Wilsoni juhtimise all (ning nende albumit "Pet Sounds"), ansambli The Beatles albumit "Sgt. Pepper's Lonely Hearts Club Band", ansambli The Rolling Stones albumit "Aftermath", ansamblit The Mothers of Invention Frank Zappa juhtimise all ning ansamblit The Velvet Underground Andy Warholi juhtimise all. Muusikaprodutsent ning 1970. aastatel algust teinud glämm- ja kunstiroki ansambli Roxy Music kaasasutaja Brian Eno produtseeris hiljem selles žanris muusikat esinejatega nagu David Bowie, Devo ja Talking Heads. Mitmeid esinejaid selles nimekirjas peetakse ka progressiivse roki esindajateks.

## Viited

## Allikad
* 
*
Elektronkiir

**Elektronkiir** on enamasti vaakumis kindlas suunas liikuma pandud elektronide juga. Algul nimetati seda katoodkiireks tulenevalt sellest, et kiirt moodustavad elektronid lähtuvad vaakumtorus katoodilt, liikudes edasi anoodile nende elektroodide vahele rakendatud elektripinge mõjul. Atmosfäärirõhust palju hõredam keskkond torus on vajalik selleks, et elektronid oma liikumisenergiat võimalikult vähe kaotaksid.

Häirimatu elektronkiir on sirgjooneline, kuid elektri- või magnetvälja mõjul saab seda kõrvale kallutada ehk hälvitada. Elektronkiire selle võimaluse rakendamisel põhinevad elektronkiiretorud, mis on olnud pikka aega kasutusel kineskoopidena telerites ja arvutikuvarites, samuti ostsilloskoobitorudena.

Elektronkiire kineetilise energia toimel tahke aine kuumeneb. Metallitehnoloogias kasutatakse suure võimsusega (suurusjärgus 100 kW) elektronkiirt materjali sulatamiseks, lõikamiseks, puurimiseks, keevitamiseks, graveerimiseks jm. Töötlemine toimub tavaliselt madalal rõhul (nt 10−2 mbar), kuid on ka seadmeid elektronkiirkeevitamiseks atmosfäärirõhul.

## Ajalugu
19. sajandi keskel hakati uurima hõrendatud gaasides toimuvaid elektrilisi protsesse ja helendusnähtusi. Saksa teadlane Julius Plücker ja tema õpilane Johann Hittorf täheldasid 1869. aastal, et katoodist väljuv teatud tüüpi elektriline kiirgus levib sirgjooneliselt, katoodi ja anoodi vahele asetatud objekt heidab varju ning kiirguse voogu saab magnetvälja abil kallutada.

Mõiste "katoodkiired" võttis kasutusele saksa füüsik Eugen Goldstein 1876. aastal. William Crookes, kes leiutas nende uuringute jaoks varju heitva ristiga toru (Crookesi toru), avastas 1879. aastal, et need kiired esinevad ka sügava vaakumiga torudes, kus gaaslahendusest tulenevaid helendusnähtusi ei ilmnenud. Ta tegi ka kindlaks, et need kiired kuumutavad tahkeid aineid ja avaldavad survet. 

Katoodkiirte uurimine viis elektroni avastamiseni. 1897. aastal näitas inglise füüsik Joseph John Thomson, et kiired koosnevad senitundmatutest negatiivselt laetud osakestest, mida hiljem hakati nimetama elektronideks. Thomsoni avastus oli oluline teaduslik läbimurre, kuna see tõestas, et aatomid ei ole ühtsed osakesed, vaid koosnevad veelgi väiksematest osakestest.

## Vaata ka
* Elektronkiirlitograafia
* Elektronkiiretoru

## Viited
Space Oddity

**"Space Oddity"** on inglise laulja ja laulukirjutaja David Bowie laul. Esmakordselt avaldas selle 11. juulil 1969 Philips Records 7-tollise singlina, seejärel tema teise stuudioalbumi David Bowie avaloona. Selle on produtseerinud Gus Dudgeon ja salvestanud Trident Studios Londonis. See on lugu väljamõeldud astronaudist nimega Major Tom; selle pealkiri ja teema olid osaliselt inspireeritud 2001: Kosmoseodüsseiast (1968) ja Bowie võõristustundest tema karjääri sel hetkel. Üks muusikaliselt keerukamaid lugusid, mille ta seni oli kirjutanud, kujutas endast muutust tema debüüdi muusikasaalist mõjutatud kõlalt psühhedeelse folgiga sarnasele ja Bee Geesist inspireeritud helile.
Vahanarmik

**Vahanarmik** (*Mycoacia*) on klassi *[[Agaricomycetes]]* torikulaadsete seltsi kuuluv seente perekond.

Perekond sai nime aastal 2025 nimekomisjoni kaudu, mida juhib Irja Saar.

## Eesti liike
**Mycoacia aurea* – kuld-vahanarmik
**Mycoacia fuscoatra* – tumenev vahanarmik
**Mycoacia uda* – kollane vahanarmik

## Varasemaid liike
**[[Skvortzovia pinicola]]*

## Liike mujal
**[[Mycoacia nothofagi]]*

## Välislingid
*
Villemiit

**Villemiit** on tugevasti fluorestseeriv klaasiläikeline silikaatne mineraal, koostiselt tsinksilikaat Zn2SO4, kristalliseerunud trigonaalses süngoonias. Nimetatud Madalmaade kuninga Willem I (1772–1843) järgi. 

## Viited
Jazmin Sawyers

**Jazmin Sawyers** (sündinud 21. mail 1994 Stoke-on-Trentis) on Suurbritannia kaugushüppaja.

Sawyers võistles noorteklassides mitmevõistluses. Ta sai 2011. aasta noorte maailmameistrivõistlustel Villeneuve-d'Ascqis seitsmevõistluses 9. koha. 2012. aastal valiti ta Suurbritannia bobisõidu noortekoondisse. Ta otsustas mitmevõistlusest loobuda ja keskenduda suvehooajal kaugushüppele. 

2012. aasta noorte olümpiamängudel Innsbruckis võitis ta koos Mica McNeilliga tüdrukute kahebobil hõbemedali. Suvel võitis ta juunioride kergejõustiku maailmameistrivõistlustel Barcelonas kaugushüppes Katarina Johnson-Thompsoni ja Lena Malkuse järel pronksmedali. 

2013. aasta juunioride Euroopa meistrivõistlustel Rietis võitis ta kaugushüppes tulemusega 6.63 Malaika Mihambo järel hõbemedali.

2014. aasta Rahvaste Ühenduse mängudel Glasgow's hüppas Sawyers 6.54 ja võitis Ese Brume järel hõbemedali.

2015. aasta Euroopa U23 meistrivõistlustel Tallinnas võitis ta isikliku rekordiga 6.71 Mihambo järel hõbemedali.

2016. aasta Euroopa meistrivõistlustel Amsterdamis hüppas ta 6.86 ja võitis hõbemedali. Olümpiamängudel Rio de Janeiros pääses ta finaali ja sai tulemusega 6.69 8. koha.

2018. aasta Euroopa meistrivõistlustel Berliinis sai Sawyers tulemusega 4. koha. Ta hüppas finaalis 6.67 ja kaotas Euroopa meistriks tulnud Malaika Mihambole 8 sentimeetriga ning pronksmedali võitnud kaasmaalasele Shara Proctorile vaid 3 sentimeetriga.

2021. aastal toimunud suveolümpiamängudel Tokyos sai Sawyers tulemusega 6.80 8. koha.

2022. aasta Euroopa meistrivõistlustel Münchenis võitis Sawyers Ivana Vuleta ja Malaika Mihambo järel pronksmedali.

2023. aasta Euroopa sisemeistrivõistlustel Istanbulis võitis ta Suurbritannia siserekordiga **7.00** Larissa Iapichino ja Vuleta ees kuldmedali.

## Isiklikud rekordid

Allikas: Rahvusvaheline Kergejõustikuliit

## Isiklikku

Jazmin Sawyersi isa on Jamaica päritolu.

Sawyers on õppinud Bristoli Ülikoolis õigusteadust.

Ta on ka laulja ja laulukirjutaja. Ta osales 2017. aastal Briti muusikasaates The Voice.

Ta on heategevusorganisatsiooni Right To Play saadik.

## Viited

## Välislingid
*
Kleinzell

**Kleinzell** on vald (*Gemeinde*) Austrias Alam-Austria liidumaal Lilienfeldi ringkonnas.

Kleinzell asub Halbachtalis Gutensteini Alpides u. 55 km Viinist edelas ja 25 km Sankt Pöltenist lõunas. Valla territoorium on mägine, kõrgeimate mägede hulka kuuluvad Reisalpe (1399m) ja Hochstaff (1305m).

Metsa osakaal vallas on väga suur – 84,7%. 11,9% on püsiasustuspiirkond.

Kleinzelli pääseb põhja poolt (Gölsental) ja lõuna poolt (Kalte Kuchl) mööda maanteed L133. Idas viib L132 Dürrholzer Kreuzi kaudu Ramsausse.

## Vaatamisväärsusi

Kleinzelli väike kihelkonnakirik ehitati 14. sajandil. See on uhkelt mäe otsas. Maarja taevaminemise auks ehitatud kirikusse viib 56 trepiastet. Puitaltari valmistas Linzi skulptor Ludwig Linzinger 1897. aastal uusgooti stiilis renoveerimise käigus. Reljeef näitab Pühima Neitsi Maarja kuulutamist ja ingel Gabrieli teadet, et ta rasestub ja saab Jeesuse emaks. Ristribidega lagi. Seintel ripuvad kunstiliselt nikerdatud puidust risti teekond. Ringkonna vanim kell lööb igal laupäeval keskpäeval, meenutamaks, et kord kõlasid sireenid, mis hoiatasid külaelanikke eelseisvatest pommirünnakutest. Renoveeritud kammeroreli ehitas 1750. aastal Ignaz Gatto Vanem.

## Avalikud rajatised

Kleinzellis on lasteaed ja algkool.

## Viited
Gölsen

**Gölsen** on jõgi Alam-Austrias, *[[Mostviertel]]is*. See on Traiseni jõe parempoolne lisajõgi.

Jõgi algab Hainfeldis Fliedersbachi ja Ramsaubachi (ka *Innere Gölsen*) ühinemiskohas. Seejärel voolab see läbi Hainfeldi, Rohrbach an der Gölseni ja Sankt Veit an der Gölseni valdade, enne kui suubub Traisenis Traiseni jõkke. Gölsen voolab ida-lääne suunas, kõrguste vahe on 80 m.

Jõgi on tänapäeval korduvate üleujutuste tõttu tugevasti takistatud (Gölseni tamm). Korduvate üleujutuste tõttu kontrollitakse Gölsenit tänapäeval hoolikalt (Gölseni tamm, jõesängi astmed). Kuid oma laias jõesängis võib see moodustada kruusakaldaid.

Paralleelselt jõega kulgeb nn *Gölsentalradweg* ("Gölseni oru jalgrattatee"), mis kulgeb *Traisentalradwegilt* Hainfeldi. Kavas on pikendada rada kuni Triestingi oru jalgrattateeni.

Paralleelselt jõega rajati nn *Gölsentalradweg* ("Gölseni oru jalgrattatee"), mis kulgeb pidevalt asfaldil*Traisentalradwegilt* Hainfeldi ja sealt edasi Triestingi orgu *Triestingtalradwegile*.

Piki Gölsenit kulgeb raudteeliin, Leobersdorfi raudtee, Traisenist Hainfeldini. Varem oli liin pikem ning jätkus Kaumbergini ja kaugemale Triestingi orgu. Alates 2004. aastast on sellel liinilõigul aga sõitnud vaid erirongid.


Pilt:Goelsen1.jpg|Gölsen Wiesenfeldi juures
Pilt:Goelsen3.jpg|Gölsen Sankt Veiti juures
Umar Džabrailov

**Umar Alijevitš Džabrailov** (Умар Алиевич Джабраилов; 28. juuni 1958 Groznõi – 2. märts 2026 Moskva) oli tšetšeeni rahvusest Venemaa ettevõtja ja riigitegelane. 

Ta oli Venemaa presidendi endise abi Sergei Prihhodko (1957–2021) nõunik (2009–2013), Venemaa delegatsiooni liige Euroopa Nõukogu Parlamentaarses Assamblees ja Tšetšeeni Vabariigi täitevorgani esindaja Venemaa Föderatsiooninõukogus (2004–2009).

## Elukäik
Aastatel 1973–1977 õppis Džabrailov Moskvas Rospotrebsojuzi tehnikumis. Aastatel 1977–1979 teenis ta Nõukogude armees Ukrainas Korosteni strateegiliste raketivägede koosseisus, omades kapteni auastet. 1985. aastal lõpetas Džabrailov kiitusega Venemaa Välisministeeriumi Moskva Riikliku Rahvusvaheliste Suhete Instituudi (MGIMO). 

1989. aastal sai temast LLP "Danako" peadirektor. 1990. aastate keskel osales ta oma Ameerika äripartneri Paul Tatumi tapmises; tapmise põhjuseks oli rida lahkarvamusi Radissoni hotelli üle.  

2001. aastal määrati ta First Mutual Credit Society Banki direktorite nõukogu esimeheks.  Aastatel 2001–2004 oli ta "Group Plaza" president  Aastatel 2004–2009 oli ta Tšetšeenia Vabariigi senaator.

## Eraelu
Džabrailovit seostati sageli kuulsate Itaalia ja Venemaa disainerite ja kunstnikega, sealhulgas Roberto Cavalli, Aldo Rota ja Zurab Tsereteliga. Džabrailov oli kunstiteoste, sealhulgas vene kunstnike maalide koguja ja ta on sageli kunsti toetanud.  Alates 2010. aastast osales ta aktiivselt Moskva kultuurifoorumil. 

Esimesest abielust on tal kaks tütart. Umar Džabrailov oli väidetavalt suhtes briti supermodelli Naomi Campbelliga. Džabrailov valdas vabalt inglise, saksa ja itaalia keelt ning sai aru prantsuse, hispaania ja tšehhi keelest.

Tal oli Föderatsiooninõukogu diplom.  Ta oli Venemaa Loodusteaduste Akadeemia akadeemik. 

2. märtsil 2026 sooritas ta Moskva hotellis püstolilasuga enesetapu.

## Viited
Armeenia järvede loend

''Siin on loetletud Armeenia järvi.

*Ahhurjani veehoidla
*Akna järv (Armavir)
*Akna järv (Kotayk)
*Arphi järv
*Azati veehoidla
*Goshi järv
*Jerevani järv
*Khari järv
*Lessingi järv
*Parzi järv
*Sevani järv
*Sevi järv
*Spandarjani veehoidla
Kutsuge McCall 3: viimane peatükk

**"Kutsuge McCall 3: viimane peatükk"** (originaalpealkiri "The Equalizer 3") on 2023. aasta Ameerika põnevusfilm, mille lavastas Antoine Fuqua.  

Rolle mängivad Denzel Washington ja Dakota Fanning.

Film esilinastus Eestis 1. septembril 2023.

## Välislingid

*  andmekogus IMDb (inglise)
Hobuantilooplased

**Hobuantilooplased** *(Hippotraginae)* on veislaste sugukonna alamsugukond.
Nende hulka kuulub näiteks addaks.
Annelie Joandi

**Annelie Joandi** (sündinud 21. detsembril 1943 Tallinnas) on eesti nahakunstnik.

Ta õppis aastatel 1964–1969 Eesti Riiklikus Kunstiinstituudis tekstiili- ja kergetööstuse toodangu kunstilise kujundamise erialal. Töötas aastatel 1962–1963 „Eesti Projektis“ joonestajana, aastatel 1963–1964 Tallinna Moemajas mannekeenina ja alates 1969. aastast pikki aastaid Tallinna Moemaja kunstnikuna.

Annelie Joandi on loonud raamatuköiteid, mille kujunduse vormikeel on selge ja lakooniline, tehnikas kasutanud peamiselt nahavooli, kuldamist ja pimetrükki. Kasutab loomingus lisaks traditsioonilistele köitetehnikatele ka masintikandit ja aplikatsiooni. Lisaks raamatuköidetele on Joandi kavandanud ka hea konstruktsiooni- ja vormilahendusega kingamudeleid, loonud nahkgalanteriikomplekte (kotid, portmoneed), külalisraamatuid ja märkmikke. Joandi on aastate jooksul avaldanud ajakirjas „Siluett“ ka mitmeid artikleid ja käekotinäidiseid.

## Viited
Karin Lippus

**Karin Lippus** (sündinud 5. jaanuaril 1957) on eesti ajaloolane ja ajalooõpetaja.

Ta lõpetas 1975. aastal Tallinna 7. Keskkooli ja aastal 1980 Tartu Riikliku Ülikooli ajalooteaduskonna ajaloolasena. 1980–1994 töötas ta Ajaloo Instituudis nooremteadurina. 1988. aastal kaitses  ENSV Teaduste Akadeemias kandidaadikraadi teemal "Eestimaa rannatalupojad feodalismiperioodil". Alates 1995. aastast töötab Lippus Tallinna Prantsuse Lütseumis ajaloo- ja ühiskonnaõpetuse õpetajana. Ta on kirjutanud õppematerjale ja avaldanud artikleid ajaloo õpetamise teemal.

## Isiklikku
Karin Lippuse abikaasa on ajaloolane, filosoof ja politoloog Rein Ruutsoo, neil on kolm last, nende tütar on Tallinna abilinnapea Madle Lippus. Tema isa oli viiuldaja ja muusikapedagoog Endel Lippus, ema oli pianist ja muusikapedagoog Virve Lippus.

## Viited
Olivia Colman

**Sarah Caroline Sinclair** CBE (neiupõlvenimi **Colman**, ametialaselt tuntud kui **Olivia Colman**; sündinud 30. jaanuaril 1974 Norwichis Suurbritannias) on inglise näitleja. Filmides ja telesarjades mängimise eest ta on pälvinud palju tunnustust, sealhulgas Oscari, neli Briti akadeemia tele- ja filmiauhinda, kaks Emmy auhinda ja kolm Kuldgloobust.

Colmani läbimurderoll oli briti situatsioonikomöödias "Peep Show" (2003–2015). Ta üles astunud ka komöödiaseriaalides "Green Wing" (2004–2006), "That Mitchell and Webb Look" (2006–2008), "Beautiful People" (2008–2009), "Rev." (2010–2014), "Flowers" (2016–2018) ja "Fleabag" (2016–2019).

2013. aastal oli Colman kahe BAFTA auhinna laureaat: parima naisosatäitmise eest komöödiaseriaalis "Twenty Twelve" (2011–2012) ja parima naiskõrvalosatäitmise eest kriminaalsarjas "Accused" (2012).

2014. aastal sai Colman BAFTA parima naispeaosatäitja auhinna näitlemise eest ITV kriminaalsarjas "Broadchurch" (2013–2017). 

2017. aastal võitis Colman parima naiskõrvalosatäitja Kuldgloobuse auhinna oma etteaste eest BBC One minisarjas "Öine administraator" (2016).

Colman kehastas Netflixi draamasarja "The Crown" 3. ja 4. hooaja jagudes Suurbritannia kuningannat Elizabeth II, mille eest ta pälvis Kuldgloobuse ja Primetime Emmy teleauhinna.

Colman võitis parima naispeaosatäitja Oscari Suurbritannia kuninganna Anne'i kehastamise eest komöödiafilmis "Soosik" (2018).

## Viited
Jacob Elordi

**Jacob Nathaniel Elordi** (sündinud 26. juunil 1997 Brisbane'is) on Austraalia näitleja. Tema läbimurderollideks olid Noah Flynn Netflixi filmitriloogias "The Kissing Booth" (2018–2021) ja Nate Jacobs HBO draamasarjas "Euphoria" (2019. aastast). 2023. aastal kehastas Elordi Elvis Presleyt eluloofilmis "Priscilla" ja mängis peaosa draamafilmis "Saltburn"

## Varajane elu
Jacob Elordi sündis 26. juunil 1997  Austraalias Queenslandis Brisbane'is. Tal on kolm vanemat õde. 

## Karjäär
Elordi esimene kokkupuude Hollywoodiga oli taustarollina filmis "*[[Kariibi mere piraadid:  Salazari kättemaks]]" (2017).* Tema esimene näitlejaroll oli Austraalia filmis "*[[Swinging Safari]]"* (2018) Elordi sai laiema tuntuse tänu peaosarollile Netflixi romantilises komöödiafilmis "The Kissing Booth" (2018)  — Elordi kordas oma rolli filmi 2020. ja 2021. aastal ilmunud järgedes.

2019. aastast on Elordi kehastanud Nate Jacobsit HBO draamasarjas "Euphoria".  

2022. aastal astus Elordi üles Adrian Lyne’i erootilises põnevikus "Deep Water"*.* 

2023. aastal mängis ta peaosa 76. Cannes'i filmifestivalil esilinastunud Sean Price Williamsi draamafilmis "The Sweet East", Emerald Fennelli psühholoogilises draamas "Saltburn",  ja Priscilla Presley eluloofilmis "Priscilla". 

Aastal 2026 mängis ta filmis "Vihurimäe" ("Wuthering Heights") Heathcliffi.

## Viited
John Boyega

**John Adedayo Bamidele Adegboyega** (sündinud 17. märtsil 1992), ametialaselt tuntud kui **John Boyega**, on briti näitleja ja produtsent. Boyega sai rahvusvaheliselt tuntuks kehastades Finni "Tähesõdade" triloogiafilmides: "Jõud ärkab" (2015), "Viimane Jedi" (2017) ja "Skywalkeri tõus" (2019). 

Boyega sai 2016. aastal BAFTA tõusva tähe auhinna ja Cannes'i filmifestivali noorte näitlejate tunnustamiseks loodud Trophée Chopardi auhinna.

Boyega võitis Kuldgloobuse auhinna Leroy Logani kehastamise eest Steve McQueeni filmis "Red, White and Blue*"* (2020).  

Samuti on ta üles astunud filmides "Naiskuninga armee" (2022) ja "Nad kloonisid Tyrone’i" (2023).

## Varajane elu
Boyega sündis ja kasvas üles Londonis. Tema vanemad on mõlemad joruba päritolu.  Tal on kaks vanemat õde. 

Tema esimene näitlejaroll oli algkooli näidendis leopardina.    Puberteedieas hakkas Boyega oma vaba aega kodukandi noorsooteatris veetma.

2003. aastal alustas Boyega keskhariduse omandamist *Westminster City* koolis, kus ta osales erinevates koolilavastustes.  

Pärast keskhariduse omandamist astus Boyega Greenwichi ülikooli filmiteaduse ja meedia kirjutamise bakalaureuseõpesse , kuid katkestas õpingud, et keskenduda näitlejakarjäärile.   Ta jätkas oma haridusteed näitlejakoolitustega Londonis.

## Isiklikku
Boyega on karsklane. 

## Viited
Ants Käbi

**Ants Käbi** (5. juuli 1923 Tallinn – 5. detsember 2001 Tallinn) oli eesti korvpallikohtunik. 

Ta lõpetas 1941. aastal Tallinna 2. Keskkooli, kus sportima innustas teda õpetaja Voldemar Resev-Resel. Põhialadeks kujunesid võrk-, korv-, jalg- ja pesapall, sportlaskarjäär lõppes teise maailmasõja ajal põetud kopsupõletiku tõttu. 1938. aastal huvitus spordikohtuniku tegevusest, 1945 sai võrk- ja korvpallikohtunikuna vabariikliku kategooria ja 1948 üleliidulise kategooria ning 1967 korvpallikohtunikuna rahvusvahelise kategooria. Rahvusvahelise Korvpalliliidu (FIBA) litsents, FIBA aukohtunik (1997).

Aastatel 1947–1975 tegutses ta NSV Liidu tippvõistlustel ja rahvusvahelistel turniiridel väljakukohtunikuna ning 1975–1988 komissarina (sh 1968 ja 1972 naiste EM-il, 1971 noorte EM-il ja 1968–1974 Euroopa karikasarjades). Töötas Spordiselts Kalevis ja Eesti NSV Spordikomitees (1944–1950) ning mitmes Tallinna ettevõttes (1953–1990), põhiliselt varustuse alal, sh Estoplasti varustusosakonna juhataja asetäitjana. 

Käbi oli aastatel 1946–1950 Eesti võrk- ja korvpallikohtunike, 1956–1983 korvpallikohtunike kogu esimees, 1983–1990 aseesimees, 1958–1965 Korvpalliföderatsiooni presiidiumis (ka aseesimehena). Ta oli aastaid NSV Liidu 10 parima korvpallikohtuniku nimekirjas ning avaldas Spordilehes, Õhtulehes jm spordiülevaateid.

## Viited
Linold Milles

**Linold Milles** (3. august 1921 Tallinn – 16. november 2002 New York) oli eesti skaudijuht, seltskonnategelane ja elektriinsener.

Ta lõpetas 1941. aastal Tallinna 2. Keskkooli. Pagulasena jätkas ta õpinguid Saksamaal Münsteri Ülikooli arstiteaduskonnas, mis katkesid emigreerumisel USA-sse, kus ta jätkas õpinguid New Yorgi Ülikoolis, kuid õpingud katkesid perekondlikel põhjustel ning ta alustas tööd insenerina. Ta oli korporatsioon Tehnola liige ja panustas Eesti Korporatsioonide Liidu tegevusse.

Milles tegeles aktiivselt noorte ja skautidega, alustas skautlusega 1931. aastal Eestis ning jätkas Saksamaal ja USA-s. Ta oli Viiking lipkonna üks asutaja ja grupi juht, USA Eesti Skautmaleva juht ning töötas Eesti Skautide Liidu Keskbüroos. 1981. aastal sai ta skautliku liikumise kõrgeima autasu, Silver Beaveri autasu.

Milles aitas korraldada Eesti kooli ja Long Islandi Eesti Kodu ning oli üks II Põhja-Ameerika Eesti Päevade korraldajatest 1960. aastal. Ta oli perioodil 11. juuni 1971 – 2. mai 1982 New Yorgi Eesti Haridusseltsi (NYEHS) esimees. Tema ametiajal sai NYEHS suurimaks eesti organisatsiooniks USAs, moodustati tuluõhtu korraldamise komitee (esimene tuluõhtu toimus 1973) ja 28. märtsil 1978 võeti New Yorgi Eesti Maja arhitektuurimälestisena kaitse alla.

## Tunnustus
* 2001 Valgetähe medaliklassi teenetemärk

## Viited
Roman Nittim

**Roman Nittim** (24. august 1921 Tallinn – 9. juuni 2001 Tallinn) oli Eesti NSV partei- ja sporditegelane. 

## Elulugu
Ta lõpetas 1941. aastal Tallinna 2. Keskkooli ja 1952. aastal Tallinna Polütehnilise Instituudi majandusteaduskonna.

Nittim hakkas 1935. aastal harrastama korv-, võrk- ja pesapalli ning ujumist, oli mitmekordne Tallinna Koolinoorte Spordiringide Ühingu meister, Eesti meistrivõistluste medalist veepallis. Oli aastatel 1946–1956 Noorte Hääle spordiosakonna toimetaja ja osakonnajuhataja, 1947–1963 ujumissektsiooni presiidiumi liige, 1951–1963 esimees. Pani 1950. aastatel aluse Eesti-Soome ujumismaavõistluste taastamisele ning Kalevi siseujula rajamisele. Tegutses ujumiskohtunikuna (üleliiduline kategooria 1955). 

Ta oli EKP Keskkomitee propaganda- ja agitatsiooniosakonna juhataja asetäitja, Välisturismi Valitsuse juhataja ning 1980. aasta suveolümpiamängude Tallinna purjeregati vastuvõtu- ja majutamiskomisjoni esimees.

## Isiklikku
Tema väimees on spordipedagoog ja -tegelane Kaarel Zilmer.

## Tunnustus

* 1964 Kalevi auliige

## Teoseid

* Kiiremini, kõrgemale, kaugemale, 1956  

* Kiitos, Helsinki!, 1964

## Viited
Mount Rainieri rahvuspark

**Mount Rainieri rahvuspark** (*Mount Rainier National Park*) on Ameerika Ühendriikide rahvuspark, mis asub Washingtoni osariigi kirdeosas.

Park asutati 2. märtsil 1899 USA viienda rahvuspargina. Rahvuspargi pindala on 956,6 ruutkilomeetrit ning selle territooriumile jääb Rainieri vulkaan. Mägi tõuseb järsult ümbritsevast maast, pargi kõrgused ulatuvad 490 meetrist kuni 4300 meetrini. Rainieri vulkaan on Kaskaadide kõrgeim punkt ning see on ümbritsetud orgude, jugade, aasade ja vanade metsadega. Vulkaani külgedel laskub alla 25 liustikku, mis on sageli kaetud pilvedega, millest sajab maha tohutul hulgal vihma ja lund.

Mount Rainieri ümbritseb Wonderlandi rada. Mount Rainier on populaarne mägironimise tipp, kus tehakse umbes 10 000 katset aastas, millest umbes 50% jõuab tippu.

## Viited
Johannes Pihlak

**Johannes Pihlak** (sündinud 30. detsembril 1998 Rakveres) on Eesti kitarrist ja insener.

Ta mängib elektrikitarri ansamblites Arg Part, Analoog ja Inger & bänd. 2021. aastast on ta korraldanud funkmuusika üritust Rakvere Funkfest.    

Ta on õppinud Rakvere Reaalgümnaasiumis ja lõpetanud Gustav Adolfi Gümnaasiumi.   Ta õppis Tallinna Tehnikaülikoolis inseneriks   ja teeb Tapal ka selles vallas tööd.

## Muusikaline tegevus
2012. aastal loodud põhikooliaegse noortebändiga Tuli osaleti 2014. aastal Noortebändi konkursil, kus pääseti finaali, kuid võitjaks osutus ansambel Innersound. Tuli sai aga Raadio 2 eriauhinna.  Pealt kuu aega hiljem võideti lauluga "Lendame kuule" Raadio 2 aastahiti aasta demo auhind. 

2017. aastal lõi Pihlak koos Tallinna koolivendade Karl Vilhelm Valteri ja Harmo-Ron Kallastega uue ansambli Arg Part, mis loob emakeelset ja energiast pakatavat muusikat. Ara Pardiga anti 2022. aasta lõpus välja debüütalbum Inkubaator. 

2017. aasta augustis mängis ta kitarri ka Ruja taasühinemiskontserdil.

## Tunnustus
* 2013 - Grand Prix Viljandi vabariiklikul koolibändide võistlusel ansambliga Tuli 
* 2013 - III preemia Õpilasleiutajate riiklikul konkursil   leiutisega "Pedaalkannel" 
* 2014 - Raadio 2 eriauhind Noortebänd 2014 finaalis ansambliga Tuli   
* 2015 - Raadio 2 Aastahiti Aasta Demo auhind ansambliga Tuli ja lauluga "Lendame kuule" 
* 2021 - Eesti Kultuurkapitali Lääne-Virumaa aastapreemia julge algatuse eest noorteürituse "Funkfest" korraldamisel 

## Isiklikku
2021. aastal ütles ta intervjuus Virumaa Teatajale, et Eesti muusikud on tublid. 

2024. aastal mängis ta Kanal2 hommikuprogrammis "Telehommik" padjasõda koos Ingeri ja tema bändiliikmetega. 

2025. aastal nimetas ta oma viimase aja suurprojektiks automaatse halumasina arendamise. 

## Viited
Arnold Trummer

**Arnold Trummer** (21. aprill 1922 Albu, Järvamaa – 22. juuni 1994 Tallinn) oli eesti võrk- ja korvpallur.

Ta õppis algul Seidla algkoolis ja lõpetas 1941. aastal Tallinna 2. Keskkooli. 

Ta hakkas sportima 12-aastaselt algkoolis, õpetaja Voldemar Resev-Reseli õhutusel hakkas harrastama korv- ja võrkpalli. Ta püstitas 1939. aastal Tallinna Koolinoorte Spordiringide Ühingu meistrivõistlustel Eesti noorterekordi kettaheites tulemusega 47.30.

Ta võttis Eesti laskurkorpuse koosseisus osa teisest maailmasõjast.

Trummer võitis korvpallis medali 1945. aastal Nõukogude armee meistrivõistlustel, tuli 1948. aastal Spartaki koosseisus NSV Liidu meistriks ja sai Eesti meistrivõistlustel Tallinna Spartaki meeskonnas 1948. aastal pronksmedali. Eesti võrkpallimeeskonna kaptenina (1947–1960) võitis ta 1952. aastal Balti spartakiaadi ning tuli 1956. ja 1959. aastal Nõukogude Liidu rahvaste spartakiaadil 6. kohale. Aastatel 1945–1962 tuli ta Tallinna Kalevi ja Tallinna Spartaki meeskonnas 10 korda Eesti meistriks.

Trummer oli aastatel 1945–1946 Tallinna 1. Keskkooli kehalise kasvatuse õpetaja, 1946–1961 ajalehe Noorte Hääl kirjanduslik kaastööline ja vastutava sekretäri asetäitja, 1961–1990 ajalehe Rahva Hääl vastutava sekretäri asetäitja, osakonnajuhataja ja vanemkorrespondent, avaldas kirjutisi ka Spordilehes ja ajakirjas Kehakultuur. Ta oli Ajakirjalike Liidu liige, 1952. aastast Võrkpalliföderatsiooni presiidiumis, 1955–1959 esimees, 1960–1986 aseesimees ja sekretär.

## Tunnustus
* 1959 NSV Liidu meistersportlane

## Viited
Tiszalök

**Tiszalök** on linn Ungaris Szabolcs-Szatmár-Beregi komitaadis Tiszavasvári kreisis.

Tiszalökis asuvad hüdroelektrijaam ja vangla.

## Geograafiline asend
Tiszalök asub Tisza jõe vasakul kaldal, komitaadikeskusest Nyíregyházast ligikaudu 26 km läänes

## Ajalugu
Asulat on esmamainitud 1265. aastal. 1765. aastal andis Maria Theresia Tiszalökile laatade korraldamise õiguse. Laatade korraldamise õigus tähendas ka turulinnaks saamist. Aastatel 1855, 1876 ja 1888 tabasid Tiszalöki üleujutused. 1848. aasta Ungari revolutsioonis osales palju Tiszalöki elanikke. Turulinna staatuse kaotas Tiszalök 1893. aastal. Raudteeühenduse sai Tiszalök 1896. aastal. Linnaõigused sai Tiszalök tagasi 6. märtsil 1992.

## Sõpruslinnad
* Baia Mare, Rumeenia
* Baia Sprie, Rumeenia
* Izvoru Crișului, Rumeenia
* Livada, Rumeenia
* Șimleu Silvaniei, Rumeenia
* Ardabīl, Iraan
* Yichun, Hiina
* Osmaniye, Türgi

## Viited
Novõi Korotõtši postkontori rünnak

21. oktoobril 2023 tabas Venemaa rakett S-300 Ukrainas Harkivi oblastis Novõi Korotõtšis asuvat postkontori Venemaa sissetungi ajal Ukrainasse. 8 inimest sai surma ja 15 vigastada, kõik olid postkontori töötajad. Õhurünnak toimus Venemaalt Belgorodi oblastist. 

## Vaata ka
*Raketirünnak Hrozale
*2022. aasta 9. oktoobri õhurünnak Zaporižžja korterelamule
*Sõjakuriteod Venemaa sissetungil Ukrainasse
*Harkivi kobarpommitamine 2022. aasta veebruaris
*Lõmani kobarpommitamine

## Viited
Lilienfeld (Alam-Austria)

**Lilienfeld** on linn *(Stadtgemeinde)* Austrias Alam-Austria liidumaal, Sankt Pöltenist lõuna pool, Lilienfeldi ringkonna keskus, tuntud Lilienfeldi kloostri asukohana. See on ka piirkondliku haigla *Landesklinikum Voralpen Lilienfeld* asukoht.

Linn asub Traiseni jõe orus, iidses Rooma Noricumi provintsis. Vaid veidi Lilienfeldi kloostrist eemal on tooltõstukijaam, kust reisijad viiakse Gutensteini Alpides asuva Muckenkogeli mäe tippu, 1248 m kõrgusele. 19. märtsil 1905 toimus Muckenkogelil esimene ametlik mäesuusavõistlus, mille võitis suusapioneer, Tšehhi päritolu Mathias Zdarsky.

## Sõpruslinnad

* Třebíč, Tšehhi
* Jōetsu, Jaapan

## Viited
Mitterbach am Erlaufsee

**Mitterbach am Erlaufsee** on vald (*Gemeinde*) Austrias Alam-Austria liidumaal Lilienfeldi ringkonnas.

## Viited